B. Zala, poslanec: (2007-12-12):
Vznikla diskusia predovšetkým o tom, že deklarácia Národnej rady mala uznať tento hladomor z rokov 1932 až 1933 na Ukrajine za genocídu. Po diskusii, ktorú sme mali, sme prišli k záveru, že takéto uznanie za genocídu by predovšetkým malo prislúchať súdu a súd by mal rozhodnúť, či tieto činy, ktoré sa udiali a ktoré boli popísané v správe, ktorá vám bola predložená predkladateľom, či ich možno charakterizovať ako genocídu. Druhá veľmi vážna diskusia, ktorá vznikla, bola o problematike toho, či sa tento zločin, o ktorom tu hovoríme, dotýkal iba Ukrajincov a prišli sme k záverom, že sa teda iba Ukrajincov nedotýkal, že mal rovnaké dopady na obrovské množstvo ďalších národov, ako boli Rusi, Kazachovia, rôzne oblasti a regióny, v ktorých žili rôzne národnosti, a preto v tejto diskusii vznikla myšlienka, že nie je možné podať deklaráciu v takej podobe, aby bola zneužiteľná pre nacionalistické ciele voči iným národom, voči iným krajinám, ale aj rovnako voči iným skupinám obyvateľstva. Preto vznikla základná predstava a predkladatelia v rámci diskusie v zahraničnom výbore uznali túto argumentáciu aj prvky týchto dvoch bodov, ktoré som teda spomenul, a dohodli sa na tom, že by bolo treba podať pozmenený návrh, a preto mi dovoľte, aby som v rozprave predniesol upravený návrh, ktorý podávam spoločne s pôvodnými predkladateľmi, máte ho pred sebou ako upravený návrh k tlači 467. Upravený návrh poslancov Národnej rady Slovenskej republiky Vladimíra Palka, Františka Mikloška, Rudolfa Bauera a Borisa Zalu na prijatie Deklarácie Národnej rady Slovenskej republiky k hladomoru v rokoch 1932 až 1933 v bývalom Sovietskom zväze, zvlášť na Ukrajine. „Národná rada Slovenskej republiky vedomá si, že hladomor v bývalom Sovietskom zväze a zvlášť na Ukrajine v rokoch 1932 až 1933 bol vyvolaný Stalinovým totalitným politickým systémom na likvidáciu ukrajinských roľníkov, roľníkov Ruska, Kazachstanu a iných oblastí uznávajúc, že v mene historickej pravdy demokratického smerovania Európskeho spoločenstva a predchádzania podobným zločinom, aké v minulosti spáchal totalitný režim, pokladá hladomor v bývalom Sovietskom zväze a zvlášť na Ukrajine v rokoch 1932 až 1933 za akt vyvražďovania, spáchaný Stalinovým totalitným režimom na viacerých národoch a skupinách, ktorého obeťami sa stali milióny nevinných obyvateľov. Vyjadruje úctu pamiatke obetí veľkého hladomoru v rokoch 1932 až 1933 na Ukrajine, v Rusku, Kazachstane, na severnom Kaukaze a na iných územiach bývalého Sovietskeho zväzu.“ Toľko k návrhu deklarácie a zároveň je k tomu pripojený aj návrh uznesenia Národnej rady Slovenskej republiky k tejto deklarácii. „Národná rada Slovenskej republiky schvaľuje deklaráciu Národnej rady Slovenskej republiky k hladomoru v rokoch 1932 až 1933 v bývalom Sovietskom zväze, zvlášť na Ukrajine, ako je uvedená v prílohe tohto uznesenia.“ Chcem na záver povedať, myslím si, že toto je riešenie, ktoré nebude poškodzovať ani jednu zo strán tohto sporu, nie je zneužiteľné ani jednou zo strán sporu na čisto svoje nacionalistické alebo iné záujmy, ktoré by jednostranne mohli vykladať históriu a zároveň týmto si myslím, že si spĺňame aj našu morálnu povinnosť voči obetiam, ktoré boli v tomto období nepochybne výsledkom mnohých rôznych násilných aktov, ktoré totalitný režim na vtedajšom obyvateľstve páchal. Ďakujem pekne.